Boer geopereer ná kleinhoewe-aanvalMike Botha is op 2 September 2017 op ‘n kleinhoewe buite Witbank aangeval. Foto: Verskaf Mike Botha, die groenteboer van Mpumalanga wat Saterdag met ŉ pik op ŉ kleinhoewe buite Emalahleni (Witbank) aangeval is, sal Maandag geopereer word om die skade aan sy regterbeen te herstel. Willem Botha, Mike se broer, het aan Maroela Media gesê Mike word steeds in ŉ hospitaal in Johannesburg behandel. “Die tibia en fibula in sy regterbeen is gebreek. Hy het baie erge pyn, maar sy gemoed is positief. Hy het nog altyd ŉ goeie sin vir humor gehad, so selfs nou slaag hy daarin om hier en daar vir iemand te glimlag,” het hy gesê. Willem het gesê nadat Mike Saterdag aangeval is, het die inligting oor die gebeure vinnig deur die gemeenskap versprei. Hy kon egter Sondag die ware gebeure met Mike bevestig. “Baie van die inligting was soos ek dit maar van mense af ontvang het, maar Mike kon Sondag verduidelik hoe hy die gebeure onthou,” het Willem gesê. “Dit was net een werker wat hom aangeval het en nie twee soos ons aanvanklik gedink het nie. Die werker, net bekend as Moses, het hom Saterdagoggend kom wakker klop en vir hom gesê hy moet kom help, want daar is ŉ slang naby sy [Moses se] huis. Mike het opgestaan en uitgestap na die hoop grond waar die slang glo skuil. Toe hy buk om te kyk waar die slang is, het die eerste hou met die pik hom van agter af getref.” Willem het gesê die hou op Mike se been het hom onmiddellik inmekaar laat sak en die aanvaller het aangehou om hom aan te rand. Mike het ook kneuswonde op sy voorkop en snywonde aan sy hande opgedoen. Die aanvaller het Mike daarna in sy woonkwartiere ingesleep waar hy hom vasgebind en in die huisie toegesluit het. Mike Botha in die hospitaal. Foto: Verskaf Hy het daarna glo van sy makkers gebel en aan hulle verduidelik hoe om by die kleinhoewe uit te kom. “Mike kon hoor hoe hy op die foon met mense praat en aan hulle die pad na die kleinhoewe verduidelik. Mike se bakkie is ook gesteel en dié man kan glad nie bestuur nie, so hy moes iemand kry om hom te kom help,” het Willem gesê. Hy het gesê Mike se vriend en die vriend se dogter was ook nie by hom ten tyde van die aanval soos vroeër berig nie, maar het eers later by die kleinhoewe opgedaag. “Ek dink Mike het in ŉ stadium sy bewussyn verloor en later weer bygekom. Hy het wakker geword en gehoor hoe ŉ voertuig stilhou en ŉ dogtertjie se stem gehoor. Toe het hy besef dat dit sy vriend is wat daar aangekom het en hy het vir hulle geskree dat die aanvallers nog in die huis is,” het hy gesê. Die vriend het sy dogtertjie gegryp en na die bure gehardloop om hulle te vra om hulp te ontbied, voordat hy teruggegaan het om Mike te help. “Ek is nie seker of die boosdoeners gevlug het toe Mike se vriend daar aankom en of hulle toe reeds weg was nie, maar hy het niemand in die huis gekry nie,” het Willem gesê. Mike is die middag per helikopter na die hospitaal in Johannesburg geneem. “Ons was gister by hom en sy dogter is ook by hom in die hospitaal, so in die omstandighede gaan dit goed met hom. Hy het net baie erg pyn,” het Willem gesê. Brig. Leonard Hlathi, woordvoerder van die polisie, het vroeër gesê sake van voertuigdiefstal en aanranding met die doel om ernstig te beseer word ondersoek. Maroela Media wag op terugvoer oor die vordering van die ondersoek.